**Χίος, 04-08-2020**

**Προς**

Υπουργό Υγείας

Διοικητή 2ης ΥΠΕ

Διοικητή Γ.Ν. Χίου

**Κοινοποίηση**

ΝΤ.ΑΔΕΔΥ Χίου

ΜΜΕ

**ΘΕΜΑ: Να ενισχυθεί άμεσα με ιατρικό προσωπικό και ακτινοχειριστές το εργαστήριο απεικονιστικής ιατρικής του Νοσοκομείου της Χίου.**

 Με «οριστική» αναστολή της λειτουργίας του βρίσκεται αντιμέτωπο το Εργαστήριο Απεικονιστικής Ιατρικής του Νοσοκομείου της Χίου, του μοναδικού δημόσιου που διαθέτει σήμερα το Νησί μας, καθώς οι τρείς εναπομείναντες ιατροί του δεν επαρκούν για να καλύψουν τις εφημερίες, ενώ η κατάσταση αναμένεται να επιδεινωθεί με την επικείμενη συνταξιοδότηση ενός εκ των τριών γιατρών του.

 Χαρακτηριστικό παράδειγμα της τραγικής κατάστασης που επικρατεί είναι η τεράστιες λίστες αναμονής στα ραντεβού του αξονικού, μαγνητικού τομογράφου και του τμήματος υπερήχων οι οποίες έχουν συμπληρωθεί ως και το τέλος Δεκέμβριου του 2020, ενώ άγνωστο παραμένει αν θα πραγματοποιούνται οι συγκεκριμένες εξετάσεις από το νέο έτος!!!

 Παράλληλα, εξαιτίας της **ελλιπούς σύνθεσής του σε ακτινοχειριστές είναι αδύνατον να καλυφτούν σήμερα οι ανάγκες του Νοσοκομείου και των εξωτερικών ιατρείων,** αφού οι 8 μόνιμοι ακτινοχειριστές του καλούνται να καλύψουν πέρα από την 24ωρη λειτουργία του εργαστηρίου 7 διαφορετικά πόστα (ακτινολογικό, μαγνητικό, αξονικό, μαστογραφίες, μέτρηση οστικής πυκνότητας, χειρουργείο και φορητό ακτινολογικό μηχάνημα ).

 **Η απογευματινή και νυχτερινή βάρδια καλύπτεται μόνο από ένα χειριστή**, ο οποίος υποχρεούται να **έχει παράλληλα υπό την εποπτεία του πολλαπλούς χώρους ευθύνης (ακτινογραφικό μηχάνημα, αξονικό τομογράφο, φορητό ακτινολογικό μηχάνημα).** Αυτό σε συνδυασμό με την αυξημένη προσέλευση των περιστατικών αυξάνει δυσανάλογα τον φόρτο εργασίας, καθώς και την ασφαλή διενέργεια των εξετάσεων.

 Να σημειωθεί ότι, η προκήρυξη 2Κ/2019 δεν προσθέτει κανένα νέο μόνιμο υπάλληλο, αφού επί της ουσίας αντικαθιστά ισάριθμο αριθμό επικουρικού προσωπικού, ωστόσο η διαδικασία επιλογής προσωπικού δεν έχει ολοκληρωθεί ακόμα, **ενώ στη νέα προκήρυξη 6Κ/2020 δεν υπάρχει ούτε μια θέση ακτινοχειριστή για το Νοσοκομείο της Χίου, παρά τις επανειλημμένες οχλήσεις του σωματείου μας προς το Υπουργείο Υγείας, την 2η ΥΠΕ και την διοίκηση του Νοσοκομείου για τα οξυμένα προβλήματα του εργαστηρίου.**

 Η χρόνια καταπόνηση, λόγω της φύσης της εργασίας, σε συνδυασμό με την εντατικοποίηση λόγω των ελλείψεων προσωπικού, και τις αλλεπάλληλες βάρδιες (απόγευμα – πρωί – νύχτα) έχουν σαν αποτέλεσμα την επιβάρυνση της υγείας των συναδέλφων!!!

 Παρόμοιες είναι οι ελλείψεις προσωπικού και στις υπόλοιπες κλινικές και τμήματα του νοσοκομείου μας, αφού σήμερα σύμφωνα με τον ανεπαρκή οργασμό του στις **214** θέσεις που προβλέπονται για τη νοσηλευτική υπηρεσία υπηρετούν **109** άτομα, στη διοικητική υπηρετούν 39 άτομα από τα 67, ενώ για το παραϊατρικό προσωπικό στις 69 προβλεπόμενες θέσεις σήμερα υπηρετούν 37 άτομα. Ενώ, στη νέα προκήρυξη 6Κ/2020 ο αριθμός των θέσεων που προβλέπονται για το νοσοκομείο μας είναι σταγόνα στον ωκεανό, μπροστά στα τεράστια κενά που υπάρχουν σε όλες τις υπηρεσίες του Νοσοκομείου Χίου (νοσηλευτική, διοικητική κλπ), αφού δεν καλύπτουν ούτε καν τις θέσεις που κενώθηκαν λόγω συνταξιοδότησης.

Γνωρίζουμε ότι η διαιώνιση των ελλείψεων προσωπικού και η επέκταση των ελαστικών εργασιακών σχέσεων εντάσσονται στο σχεδιασμό κυβερνήσεων και Ευρωπαϊκής Ένωσης για λειτουργία των δημόσιων μονάδων υγείας με ιδιωτικοοικονομικά κριτήρια και επέκταση της δράσης των επιχειρηματικών ομίλων στην Υγεία, την Πρόνοια και την Ασφάλιση. Γι’ αυτό, για να έχει προοπτική ο αγώνας μας, χρειάζεται να στρέφεται ενάντια στην πολιτική αυτή που τσακίζει τα δικαιώματα εργαζομένων και ασθενών με στόχο να εξασφαλίσει τα κέρδη των λίγων .

**Ζητάμε από τον υπουργό και τις διοικήσεις της 2ης ΥΠΕ και του Γ.Ν. Χίου να προχωρήσουν σε όλες τις αναγκαίες ενέργειες, ώστε:**

* Να ενισχυθεί άμεσα το εργαστήριο απεικονιστικής ιατρικής με μόνιμους γιατρούς και ακτινοχειριστές
* Να αναμορφωθεί ο οργανισμός του νοσοκομείου ώστε να ανταποκρίνεται στις σύγχρονες ανάγκες.
* **Πλήρη κρατική χρηματοδότηση του δημόσιου συστήματος υγείας,** με αποκλειστικά δημόσια και δωρεάν υγεία για όλους.
* **Στελέχωση όλων των μονάδων υγείας με την πρόσληψη μόνιμου προσωπικού** με πλήρη εργασιακά δικαιώματα και την αναγκαία σύγχρονη υλικοτεχνική υποδομή,
* **Τη μονιμοποίηση** όλων των εργαζομένων με ελαστικές εργασιακές σχέσεις (επικουρικοί, μέσω ΟΑΕΔ και ΕΟΔΥ, με συμβάσεις έργου και ορισμένου χρόνου)

**Για το Δ.Σ.**

**Ο Πρόεδρος Η Γραμματέας**

**Λαμπαδοχυτός Γιάννης Κουβαρά Ολυμπία**